**Jegyzőkönyv**

**Készült:** Délegyháza Község Önkormányzata Képviselő-testülete 2012. február 20. napján 16,10 órakor a Polgármesteri Hivatal tanácstermében megtartott rendkívüli nyílt ülésén.

Jelen vannak a jelenléti ív szerint.

**dr. Riebl Antal** köszönti a megjelenteket, és megnyitja a rendkívüli ülést, megállapítja, hogy a Képviselő-testület 7 fővel határozatképes, és javaslatot tesz a jegyzőkönyv hitelesítőkre.

**Képviselő-testület** szavazott (7 fő), 7 igen szavazattal, tartózkodás és nem szavazat nélkül az alábbi határozatot hozta:

**51/2012. (II.20.) számú képviselő-testületi határozat**

**Délegyháza Község Önkormányzat Képviselő-testülete a 10/ 2011.(II. 16.) sz. Ör. 24. §. (3) bekezdése c) pontja alapján a jegyzőkönyv-hitelesítésére Jakus Lászlóné** **és Görbe István képviselőket jelöli ki.**

**Határidő: azonnal**

**Felelős: Képviselő-testület**

**dr. Riebl Antal** szavazásra teszi fel a napirendi pontot.

**Képviselő-testület** szavazott (7 fő), 7 igen szavazattal, tartózkodás és nem szavazat nélkül az alábbi határozatot hozta:

**52/2012. (II.20.) számú képviselő-testületi határozat**

**Délegyháza Község Önkormányzat Képviselő-testülete a nyílt ülés napirendi pontjának megtárgyalását elfogadja az alábbiak szerint:**

**1./ A 2012. évi Cafetéria szabályzatok jóváhagyása**

**Határidő: azonnal**

**Felelős: Képviselő-testület**

**1.** **A 2012. évi Cafetéria szabályzatok jóváhagyása – előadó dr. Riebl Antal**

**dr. Riebl Antal** elmondja, hogy a rendkívüli ülésre azért került sor, mert a jegyző asszony törvényességi jelzéssel élt amiatt, hogy a cafetéria szabályzatokat február 15-ig kellett volna a költségvetéssel együtt elfogadni. Jogszabályt sértünk a köztisztviselők vonatkozásában, ahogy a törvényességi jelzésben olvashattuk. Kéri, hogy tekintsék újra át a köztisztviselők és közalkalmazottak cafetéria szabályzatát. A rendes ülésen felmerült arra vonatkozó javaslat, hogy a közalkalmazottak cafetéria juttatását olyan mértékűre emeljék, mint a köztisztviselőkét. Ezt a Pénzügyi és a többi Bizottság tárgyalta és nem támogatta, a költségvetésben ez az összeg nem szerepelt, ám a testületi ülésen nem nyert kellő támogatottságot a beterjesztett módosított cafetéria szabályzat, és így ezen kellene módosítani.

**Takácsné Váloczi Tünde** elmondja, hogy mivel a Pénzügyi Bizottság tárgyalta és áttekintette, hogy lehetőség van-e a cafetéria közalkalmazottakra való kiterjesztésére olyan mértékben, mint a köztisztviselőknek, de erre a költségvetésben nem találtak forrást, ezért nem támogatják az indítványt. Ezért mint magánember az előterjesztésre került eredeti indítványt támogatja.

**dr. Riebl Antal** elmondja, hogy a mai nap egyeztetett Jakus Lászlóné képviselővel és érti, hogy ez feszültséget jelent köztisztviselők és közalkalmazottak között, és segíteni kell ennek feloldását. Álláspontja az, hogy az első költségvetés-módosításkor 15%-kal emelnék a közalkalmazottak cafetéria mértékét, ami 800-900 ezer forintot jelentene, a forrás pedig a civil szervezetek támogatásából lenne.

**Takácsné Váloczi Tünde** ez mennyit jelentene személyenként?

**dr. Riebl Antal** ez kb. 10% emelést, a többit elviszi az adó.

**Görbe István** elmondja, hogy az előző ülésen Ő nem volt egészen pontosan tájékoztatva, hiszen a köztisztviselőknek nincs ruhapénze, és túlóra, illetve helyettesítési díja. Ezektől a pénzektől a Hivatal dolgozói elesnek.

**dr. Riebl Antal** nem, ők a törvényi minimumot kapják, kevesebbet nem lehet adni. Az önkormányzat dolgozói, óvoda, a művelődési ház dolgozói, illetve védőnő sem kap túlórát.

**Görbe István** én ezek után meg fogom szavazni.

**dr. Riebl Antal** a mai költségvetés nem bírja el ezt a különbség feloldását. Elmondja, hogy tájékozódott a környező települések között, és van olyan település, ahol nem adnak, és van ahol igen magas cafetériát fizetnek a közalkalmazottaknak.

**Görbe István** a munkavállaló szerződik, és úgy kell beosztani az időt, hogy ne kelljen túlórát fizetni.

**Jakus Lászlóné** elmondja, hogy Ő 3 lyukasórát a gyerekek között tölt túlmunkában, amire nem kap túlmunkapénzt.

**Szilveszter Lajos** luxus, ami a suliban van.

**dr. Riebl Antal** elmondja, hogy elég liberálisan kezelik az iskolában a tanulószoba, és a megosztott első osztály kérdését, hiszen munkahelyet teremtettek és nem vizsgálják, hogy hány gyerek veszi igénybe a tanulószobát. Most csak ezt az egy tételt hasonlítottuk össze, és torz képet kaphatunk.

**Szilveszter Lajos** ezt egy levélben jelezzük az Országgyűlési képviselőknek és a Megyei Közgyűlésnek.

**dr. Riebl Antal** jelezhetjük, hogy igazságtalannak tartjuk a rendszert, de a szakszervezet nem mozdult.

**dr. Molnár Zsuzsanna** megjegyzi, hogy a köztisztviselőknél az elrendelhető túlórának a mértéke is meghatározott.

**Tóth Mihályné** elmondja, hogy az óvodában a spórolás miatt komolyan vették a helyettesítést.

**dr. Riebl Antal** a következő költségvetés készítése során törekedni kell arra, hogy a túlórákat és helyettesítéseket csökkentsük, akkor ezt minden intézménynél fokozottan érvényesíteni fogjuk, és megtaláljuk a módját annak, hogy a cafetéria rendszert is felzárkóztassuk a köztisztviselők mértékére.

**Tóth Mihályné** a másik oldalon ez törvénytelen, hiszen ha valaki többet dolgozik, azt a többletmunkát ki kell fizetni.

**dr. Riebl Antal** a keretek meghatározhatók. A tantárgyfelosztásnál erre fokozott figyelmet kell fordítani. Senki nem tudja mi lesz 2013-ban, és a Magyar Állam fogalmazhat úgy is, hogy Ő csak a kötelező órák bérét finanszírozza. Akkor mit fogunk csinálni a nem kötelező tételekkel, pl. szakkörök, Erdei Iskola? Ezeket a tételeket nekünk kell finanszírozni, úgy hogy esetleg nem kapunk már rá állami támogatást. Tehát én az imént elmondottak szerint gondolom a cafetéria ez évi rendezését.

**Görbe István** véleménye az, hogyaddig, míg a túlóra pénzeknek utána nem nézünk, nem kellene, hiszen a civil szervezetek nagyon sokat tesznek a faluért.

**dr. Riebl Antal** itt lehet esetlegesen 800 ezer forint összegű forrás.

**Bednárik László** erről most nem kell dönteni, hogy a civil szervezetek támogatása kárára történjen, és a buszról is történik addig felülvizsgálat.

**dr. Riebl Antal** szavazásra teszi fel a kérdést.

**Képviselő-testület** szavazott (7 fő), 7 igen szavazattal, tartózkodás és nem szavazat nélkül az alábbi határozatot hozta:

**53/2012. (II.20.) számú képviselő-testületi határozat**

**Délegyháza Község Önkormányzat Képviselő-testülete a 2012. évi Cafetéria Szabályzatokat és az azokban megjelölt keretösszegeket változatlan formában elfogadja. A Képviselő-testület a közalkalmazottakra, valamint határozatlan idejű munkaszerződéssel rendelkező munkavállalókra vonatkozó szabályzatot a 2012. évi költségvetési rendelet módosításakor felülvizsgálja.**

**Határidő: azonnal**

**Felelős:** **polgármester, jegyző**

**dr. Riebl Antal** bezárja a rendkívüli nyílt ülést.

kmf.

dr. Riebl Antal dr. Molnár Zsuzsanna

polgármester jegyző

Görbe István Jakus Lászlóné

hitelesítő képviselő hitelesítő képviselő